ไทยพาณิชย์ลุยโภคภัณฑ์-น้ำมัน
บลจ.ไทยพาณิชย์ ลุยออกกองทุนสินค้าโภคภัณฑ์น้ำมัน มองหลายปัจจัยหนุนราคาเพิ่มขึ้น
26 ก.ย. 2555

บลจ.ไทยพาณิชย์ ลุยออกกองทุนสินค้าโภคภัณฑ์น้ำมัน มองหลายปัจจัยหนุนราคาเพิ่มขึ้น
นายณรงค์ศักดิ์ ปลอดมีชัย รองกรรมการผู้อำนวยการ กลุ่มกลยุทธ์ผลิตภัณฑ์การลงทุน บริษัทหลัก ทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมออกกองทุนเปิดไทยพาณิชย์ คอมมอดิตี้ พลัส ลงทุนในสินค้าโภคภัณฑ์และกองทุนเปิดไทยพาณิชย์ออยล์ เสนอขายครั้งแรกวันที่ 25 ก.ย.-1 ต.ค. 2555 ลงทุนครั้งแรก 5,000 บาท
สำหรับกองทุนเปิดไทยพาณิชย์ คอมมอดิตี้ พลัส เน้นลงทุนในหน่วยลงทุนของกองทุน PIMCO Commodities PLUS Strategy Fund ในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุน โดยเน้นการลงทุนเพื่อเลียนแบบดัชนีที่อ้างอิงกลุ่มสินค้าโภคภัณฑ์ Dow JonesUBS Commodity Index Total Return ซึ่งเป็นดัชนีที่กระจายการลงทุนในสินค้าโภคภัณฑ์ แบ่งเป็น 6 หมวดหลัก ได้แก่ พลังงาน โลหะมีค่า โลหะเพื่อการอุตสาหกรรม ปศุสัตว์ ธัญพืชและธัญพืชเขตร้อน
กองทุนหลักอาจลงทุนในตราสารอนุพันธ์ เพื่อเพิ่มศักยภาพการลงทุนให้ได้ผลตอบแทนตามดัชนีอ้างอิง
ผลตอบแทนของกองทุนหลักในสกุลเหรียญสหรัฐ ย้อนหลัง 3 เดือนอยู่ที่ 14.13% ย้อนหลัง 1 ปี ติดลบ 8.79% และย้อนหลัง 3 ปีอยู่ที่ 8.25%
“ราคาสินทรัพย์โภคภัณฑ์ในตลาดโลกปรับตัวขึ้นประมาณ 14% ในช่วง 3 เดือนที่ผ่านมา และยังมีอีกหลายปัจจัยที่จะส่งผลต่อราคาสินทรัพย์โภคภัณฑ์” นายณรงค์ศักดิ์ กล่าว
ด้านปัจจัยบวก ได้แก่ ความเสี่ยงเกี่ยวกับสถานภาพทางการเงินของยุโรปที่ลดลงจากความช่วยเหลือของธนาคารกลางยุโรป มาตรการอัดฉีดสภาพคล่องรอบที่ 3 หรือคิวอี 3 จากธนาคารกลางสหรัฐ การออกมาตรการกระตุ้นเศรษฐกิจ การลดกันสำรองของธนาคารโดยรัฐบาลจีน และการลดดอกเบี้ยในหลายประเทศ ซึ่งเป็นปัจจัยเสริมให้เศรษฐกิจโลกในปีหน้ามีโอกาสฟื้นตัวและใช้สินค้าโภคภัณฑ์เพิ่ม
นอกจากนี้ แนวโน้มการอ่อนค่าของเงินเหรียญสหรัฐจากมาตรการคิวอี 3 โดยธนาคารกลางสหรัฐไม่ได้กำหนดปริมาณและระยะเวลาในการเข้าซื้อพันธบัตร แต่พร้อมจะดำเนินมาตรการจนกว่าเศรษฐกิจสหรัฐจะมีสัญญาณฟื้นตัว รวมถึงธนาคารกลางสหรัฐประกาศยืดระยะเวลาคงดอกเบี้ยนโยบายที่ 0.25% ไปจนถึงกลางปี และระดับเงินฝากที่ 0% จากนโยบายของธนาคารกลางยุโรป ถือเป็นปัจจัยที่จะทำให้นักลงทุนมีความต้องการลงทุนในสินทรัพย์เสี่ยงมากขึ้น
กองทุนเปิดไทยพาณิชย์ออยล์เน้นลงทุนในกองทุน PowerShares DB Oil Fund ซึ่งเป็นกองทุนรวมอีทีเอฟจดทะเบียนซื้อขายในตลาดหลักทรัพย์นิวยอร์ก มีนโยบายลงทุนในสัญญาซื้อขายล่วงหน้าน้ำมันดิบ West Texas Intermediate (WTI) เพื่อให้ได้ผลตอบแทนใกล้เคียงกับผลตอบแทนของดัชนี DBIQ Optimum Yield Crude Oil Index Excess Return ซึ่งสะท้อนการเปลี่ยนแปลงของมูลค่าน้ำมันดิบ WTI
ทั้งนี้ ทั้งสองกองทุนป้องกันความเสี่ยงจากอัตราแลกเปลี่ยนไม่น้อยกว่า 90%